हे मच्छर ककरा सँ सिखलौं, एते नीक संगीतक तान?
 दिन भरि आँहा रियाज़ करै छि, नबका राग अलाप गुनै छि !
 जे बहिरा सब उच्च सुनैये, सटि कें गाबी तकरा कान! !
 हे मच्छर ककरा सँ सिखलौं, एते नीक संगीतक तान?
 नै चाही ढोलक हरुमुनियाँ, भाषा तेहन बुझे भरि दुनियाँ!
 दिनमे आँहा निभेर सुतै छि, सगर रातिमे बड्ड हरान! !
 हे मच्छर ककरा सँ सिखलौं, एते नीक संगीतक तान?
 एक गर्भ सँ सय-सय बच्चा, सोइरी घर खत्ता चबह्च्चा !
 नै सोहाईये नीपल-पोतल, गोबर पर में गर्भाधान !
 हे मच्छर ककरा सँ सिखलौं, एते नीक संगीतक तान?
 सब कें बिठुआ काटी जगाबी, गीत सुनैक लेल गोहराबी!
 जते जीब अंहिक सौजनियाँ, सब ठा' खान पान सम्मान! !
 हे मच्छर ककरा सँ सिखलौं, एते नीक संगीतक तान?
 कनियें रक्त पीबि संतोषी, जूठ कहे सब मच्छर दोषी!
 गीत तीत लागे छे जकरा, सुतै मशहरी बीच अकान! !
 हे मच्छर ककरा सँ सिखलौं, एते नीक संगीतक तान?
 साँझे पहिने पाएर छुबै छि, तही असिरवादे त जिबैछि!
 गीत सुनी ताली जे बजबऐ, हत्यारा खुनी शैतान ! !
 हे मच्छर ककरा सँ सिखलौं, एते नीक संगीतक तान?
 अंहि मलेरिया व्याधि विधाता, कला ज्वर डेंगू निर्माता !
 एक रक्त दोसरा कें दै छि, पुण्य लूटैछि लेहु दान! !
 हे मच्छर ककरा सँ सिखलौं, एते नीक संगीतक तान?
 डरी न कखनो एक्को रति, सटल रहै छि मच्छर बत्ती !
 यार लगेलौं डी. डी. टी. सँ, जाड़ोमें नहि मुहँ मलान! !
 हे मच्छर ककरा सँ सिखलौं, एते नीक संगीतक तान?
 बर्फ देखि कें मोन उदासे, तें शिवजी सूतथि कैलाशे !
 मच्छरक डर सँ झीर समुन्दर, कएल बिछौन विष्णु भगवान ! !
 हे मच्छर ककरा सँ सिखलौं, एते नीक संगीतक तान?
 भरि दुनियाँक आँहा अधिकारी, सबहक सुधि लैछि बलिहारी !
 अहींक डर सँ सोचि रहल छि, चानक उपर बनैब मचान! !
 हे मच्छर ककरा सँ सिखलौं, एते नीक संगीतक तान?
 लेखकः- डॉ. जय प्रकाश चौधरी "जनक"
साभारः- डॉ. जय प्रकाश चौधरी "जनक"
प्रस्तुतिः- अपन मिथला धाम (राजीव मिश्र)
सुचनाः- कृपया क के अयही लिंक क कोप्पी नै करी आ इत्र -वित्र जगह पर पोस्ट नै करी! ! ! !
 जय मैथिल जय मिथला! ! ! ! ! !
 Tag: Maithli Comedy, Maithli Chutkal, Maithli Hashi Majak, Maithli Poem, Comedy of Doc. Jai Prakash Choudhery "Janak", Janak Jee k Chutkala, Maithli Kavi Jai Prakash Choudhery "Janak", Maithli Poetry Janak Jee, Maithli Comedy:jay Prakash Choudhary"Janak"